text: [{"text_idx": "#000005", "text": "Deebisaa: Wanti heydiin walqabatu kun waan xiyyeeffannaa guddaa barbaaduudha. Dubartoonni dhimma kana of eeggannaa guddaan baratanii beekuu isaan barbaachisa. Garaagarummaa dhiiga kaaniitiifi dhiiga heydii adda baasanii beekuu qaban. Akkasumas dubartoonni dhiigni kiyya guyyaa meeqaaf tura kan jedhu, haala ji\u2019oota dabranii irraa adda baafatanii beekuu qaban. Guyyaan dhiiga heydii dhaabbataa miti. Kan garii guyyaa shan kan garii ammoo guyyaa torbaaf saddeet turuu danda\u2019a. kanaafuu dubartiin hundi waa\u2019ee dhiiga isii xiyyeeffannaan lakkooftee beekuu isii barbaachisa."}, {"text_idx": "#000006", "text": "Eega guyyaa ofii beekanii haala saniin dhiqatanii booda dhiigni boorawaa fi xuraawaan yoo irraa bahe, dhiiga heydii hin jedhamu. Haa ta\u2019u malee eega xahaaratteen booda dhiigni qulqulluun akkuma duraaniititti irraa yaa\u2019uu itti fufnaan, dubartiin sun ibaadaa dhiisuu qabdi. Abbaa warraatitti dabalamuurraallee of qusachuu qabdi. Yeroo tokko tokko dhiigni heydii haga guyyaa 15 turuu danda\u2019a. yeroo akkanaa kanatti garuu heydii jedhanii ibaadaarraa fagaatuu hin barbaachisu. Guyyaa 15 booda Dhiqatanii of eeggannaa godhaa gara ibaadaa deebi\u2019uu qaban."}, {"text_idx": "#000007", "text": "Dhigni Heydii yoom dhaabbata kan jedhurratti garaagarummaan ni jira. Gariin inni xiqqaan guyyaa tokkoo fi halkan tokko kan jedhan yoo ta\u2019u, guddaan ammoo guyyaa kudha shaniif tura jedhan. Ulamaa\u2019iin gariin dhiiga heydii guyyaan daangessuu hin barbaachisu haaluma dhiigaa laalanii murteessuu barbaachisa jedhan. Haa ta\u2019u malee ulamaa\u2019iin hedduun guyyaa 15 booda dhiigni yoo ka yaa\u2019uu, dhiqataniituma salaata hundaaf wudu\u2019a gochaa of eeggannaan salaatuu barbaachisa jedhan."}, {"text_idx": "#000008", "text": "Eega dhiigni heydii dhaabbateen booda dhiigni bifa jijjiirate bahu mala. Bifa isaa laaluudhaan waa\u2019ee dhiiga sanii murteessuu dandeenya. Bifa boora ykn magaalatti dhihaatu yoo qabaate, wanti kun dhiiga heydiitii miti. Kanaafuu dubartoonni wanti bifa akkanaa qabu yoo isaanirraa bahe, dhiqatanii ibaadatti deebi\u2019uu qabu. Ummu Aaxiyaan Rabbi isiirraa haa jaalatuu akkana jette. \u201cEega dhiigni heydii dhaabbateen booda waan daalacha ykn magaala qaama keenya keessaa bahu homattuu hin laakkofnu\u201d jette. Kanaafuu wanti qaama keessaa bahu bifa akkanaa qabaannaan dhiqataniituma ibaadatti deebi\u2019uu isaan barbaachisa."}, {"text_idx": "#000009", "text": "Fakkeenyaaf akka aadaatti dhiigni heydii intala takkaa guyyaa torbaaf tura yoo ta\u2019e, guyyaa shanaffaa irratti dhiigni bifa daalachaa ykn magaalaa yoo bahe, dhiiga heydiiti jedhamee fudhatama. Sababni isaa guyyaa isiin akka aadaatti beektu keessatti waan itti dhufeefi. Haa ta\u2019u malee guyyaa torbaffaan booda dhiigni bifa daalacha ykn ammoo magaalaa yoo irraa bahe, guyyaa aadaa dabarsee waan jiruuf akka dhiiga heydiitti hin fudhatamu. Dubartiin sunis dhiqattee ibaadatti deebi\u2019uu qabdi."}, {"text_idx": "#000012", "text": "Nuuralhudaan Miidiyaa Tajaajila hawaasa Muslimaatiif dhaabbate. wanti irratti xiyyeeffatee dalagu diin Islaamaa barsiisuudha. miidiyaa kanarraan Ulamaa\u2019ileen Islaamaa gurguddoon heddu diin barsiisutti jiru. keessumattuu karaa saatalaayitiitiin tajaajilli hawaasa biyya keessa jiru dhaqqabu qooda guddaa qaba. Websaayitiin kunis namoota biyya alaa jiran tajaajiluuf qophaaye. namoonni Nuuralhudaa qunnamuu barbaaddan irratti nuuf barreessaa."}]